“หุ้นเอเชีย” เปิดร่วง ตามดาวโจนส์ กังวล “เฟด” อัดดอกเบี้ยแรงก.ย.นี้
“ตลาดหุ้นเอเชีย” เปิดลบ ตามดาวโจนส์ทรุดกว่า 1,000 จุด หลังเฟดปรับขึ้นอัตราดอกเบี้ยครั้งใหญ่มากกว่าปกติในเดือนก.ย. เพื่อสกัดเงินเฟ้อ ขณะที่นักลงทุนจับตาข้อมูลเศรษฐกิจจีนในสัปดาห์นี้
“หุ้นเอเชีย” เปิดร่วง ตามดาวโจนส์ทรุดกว่า 1,000 จุด - กังวล “เฟด” ปรับขึ้นดอกเบี้ยแรงครั้งใหญ่เดือนก.ย.
29 ส.ค. 2565

ผู้สื่อข่าวรายงานว่า ตลาดหุ้นเอเชียเปิดลบ ตามทิศทางดัชนีดาวโจนส์ตลาดหุ้นนิวยอร์กที่ทรุดตัวลงกว่า 1,000 จุดเมื่อวันศุกร์ (26 ส.ค.65) หลังจากนายเจอโรม พาวเวล ประธานธนาคารกลางสหรัฐ (เฟด) ส่งสัญญาณว่า เฟดจะปรับขึ้นอัตราดอกเบี้ยต่อไปเพื่อสกัดเงินเฟ้อ
ดัชนี NIKKEI 225 ตลาดหุ้นญี่ปุ่นเปิดวันนี้ที่ 28,161.06 จุด ร่วงลง 480.32 จุด หรือ -1.67%, ดัชนี HSI ตลาดหุ้นฮ่องกงเปิดวันนี้ที่ ดัชนีฮั่งเส็งเปิดที่ 19,960.29 จุด ลดลง 209.75 จุด หรือ 1.04% และดัชนี SSE Composite ตลาดหุ้นจีนเปิดวันนี้ที่ 3,203.10 จุด ลดลง 33.12 จุด หรือ -1.02%
โดยตลาดหุ้นสหรัฐปรับตัวลงในวันศุกร์ โดยดัชนีเฉลี่ยอุตสาหกรรมดาวโจนส์ปิดที่ 32,283.40 จุด ร่วงลง 1,008.38 จุด หรือ -3.03%, ดัชนี S&amp;P500 ปิดที่ 4,057.66 จุด ร่วงลง 141.46 จุด หรือ -3.37% และดัชนี Nasdaq ปิดที่ 12,141.71 จุด ร่วงลง 497.56 จุด หรือ -3.94%
ขณะที่ นายพาวเวลกล่าวในการประชุมประจำปีของเฟดที่เมืองแจ็กสัน โฮลว่า เศรษฐกิจสหรัฐจำเป็นจะต้องมีการคุมเข้มนโยบายไประยะหนึ่งก่อนที่จะสามารถควบคุมเงินเฟ้อได้ ซึ่งจะส่งผลให้การขยายตัวทางเศรษฐกิจชะลอลง, ตลาดแรงงานอ่อนแอลง และส่งผลกระทบต่อภาคครัวเรือนและภาคธุรกิจ
นอกจากนี้ นายพาวเวลกล่าวว่า เฟดยังคงจำเป็นต้องปรับขึ้นอัตราดอกเบี้ยต่อไป และเฟดจะไม่ตัดทางเลือกในการ “ปรับขึ้นอัตราดอกเบี้ยครั้งใหญ่มากกว่าปกติ” ในเดือนก.ย.
ทั้งนี้ นักลงทุนจับตาข้อมูลเศรษฐกิจจีนในสัปดาห์นี้ โดยในวันพุธนี้ สำนักงานสถิติแห่งชาติจีน (NBS) จะเปิดเผยดัชนีผู้จัดการฝ่ายจัดซื้อ (PMI) ภาคการผลิตเดือนส.ค. และดัชนีผู้จัดการฝ่ายจัดซื้อ (PMI) ภาคบริการเดือนส.ค.
ส่วนในวันพฤหัสบดีจะมีการเปิดเผยดัชนีผู้จัดการฝ่ายจัดซื้อ (PMI) ภาคการผลิตเดือนส.ค.จากไฉซิน